Platinum Bushvelder - Oud streek voorsitter van TLU SA Noord oorlede - Headline News
Thabazimbi – Mnr. Jan Viljoen, 'n bekende in landboukringe in Limpopo, is 31 Oktober na 'n kort siekbed op die ouderdom van 70 jaar oorlede.
Mnr. Viljoen was drie jaar lank, vanaf 2008 tot 2011, streek voorsitter van TLU SA Noord, en was as sodanig lid van TLU SA se nasionale uitvoerende komitee. Hy was ook vir baie jare die voorsitter van Noordstreek en TLU SA se komitee oor plaaslike regering, wat hy met absolute bekwaamheid en toegewydheid hanteer het. Sy grootste werk in hierdie portefeulje was die betreklik onlangse deurvoering van die bedinging van 'n beter grondbelastingkoers vir die boere. Daarbenewens was hy ook 'n kundige in mynregte en prospektering.
"Dit is duidelik dat landbou, nie net landbou in Limpopo nie, maar landwyd, armer is met die heengaan van mnr. Viljoen, en sy kundigheid en ywer gaan 'n groot leemte laat," sê Van de Graaf. TLU SA Noordstreek, Thabazimbi DLU en Sentrum BV betreur sy heengaan en wens sy familie alle krag en sterkte toe met hulle verlies.